b'\n_START_ARTICLE_\nJarmo Saari\n_START_PARAGRAPH_\nJarmo Ilari Saari (s. 14. maaliskuuta 1970 Helsinki) on suomalainen kitaristi, s\xc3\xa4velt\xc3\xa4j\xc3\xa4 ja tuottaja. H\xc3\xa4n on muun muassa soittanut XL-, ZetaBoo- ja Anna-Mari K\xc3\xa4h\xc3\xa4r\xc3\xa4n orkesteri -yhtyeiss\xc3\xa4 sek\xc3\xa4 julkaissut kolme soololevy\xc3\xa4 Solu-projektinsa tiimoilta. Saarelle my\xc3\xb6nnettiin Suomi-palkinto vuonna 2012 taiteellisesta toiminnasta.\n_START_SECTION_\nNuoruus\n_START_PARAGRAPH_\nSaari vietti nuoruutensa Tapiolassa, Espoossa. Lapsena h\xc3\xa4n lauloi Tapiolan kuorossa sek\xc3\xa4 soitti selloa ja pasuunaa. Ensimm\xc3\xa4isen kitaransa h\xc3\xa4n sai kymmenvuotiaana. Vuonna 1990 h\xc3\xa4n p\xc3\xa4\xc3\xa4si opiskelemaan Oulunkyl\xc3\xa4n Pop & Jazz -konservatorioon ja p\xc3\xa4\xc3\xa4tti pasuunan lis\xc3\xa4ksi keskitty\xc3\xa4 yh\xc3\xa4 enemm\xc3\xa4n kitaransoittoon. Vuonna 1992 h\xc3\xa4n siirtyi Sibelius-Akatemian jazzmusiikin osastolle, jossa h\xc3\xa4n opiskeli s\xc3\xa4velt\xc3\xa4mist\xc3\xa4 ja kitaraa.1999 jazzs\xc3\xa4vellyksen maisteriksi valmistuneen Saaren opettajina toimivat mm. Olli Kortekangas, Anders Jormin ja Raoul Bj\xc3\xb6rkenheim.\n_START_SECTION_\nMuusikonura\n_START_PARAGRAPH_\nSuorittaessaan asepalvelustaan vuonna 1991 soittokunnassa Saari tapasi vibrafonisti Arttu Takalon. My\xc3\xb6hemmin samana vuonna Saari ja Takalo perustivat yhdess\xc3\xa4 kahden muun Sibelius-Akatemian opiskelijan, basisti Tuure Kosken sek\xc3\xa4 rumpali Tomi Salesvuon kanssa yhtyeen nimelt\xc3\xa4 XL. Yhtye julkaisi ensimm\xc3\xa4isen levyns\xc3\xa4 Xlentin vuonna 1995. S\xc3\xa4vellyksist\xc3\xa4 vastasivat Saari ja Takalo, ja musiikissaan yhtye yhdisteli vaikutteita orkesteri- ja elokuvamusiikista, jazzista, rockista, elektronisesta musiikista ja kansanmusiikista; itse yhtye k\xc3\xa4ytti kuitenkin termi\xc3\xa4 "fantasiamusiikki". Yhtyeeseen liittyi viel\xc3\xa4 DJ Bunuel eli M\xc3\xa5ns Str\xc3\xb6mberg. Michael Brecker vieraili yhtyeen Jukola-albumilla (1998). Mm. Pekka Pohjola, Kie von Hertzen, Pekka Kuusisto ja Marzi Nyman vierailivat soittajina yhtyeen keikoilla.2000-luvun keikoilla yhtyett\xc3\xa4 l\xc3\xa4mmitteli usein salaper\xc3\xa4inen Avanto, jossa samaiset muusikot improvisoivat valepuvuissa. XL julkaisi viisi studioalbumia sek\xc3\xa4 yhden livealbumin, ja vuonna 2004 yhtye p\xc3\xa4\xc3\xa4tettiin lopettaa._NEWLINE_Vuonna 1991 tai 1992 Saari tapasi basisti Pekka Lehden. He alkoivat soitella duona ja saivat mukaan yhtyeeseens\xc3\xa4 rumpali Marko Timosen sek\xc3\xa4 my\xc3\xb6hemmin Anna-Mari K\xc3\xa4h\xc3\xa4r\xc3\xa4n, jolloin syntyi ZetaBoo, maailmanmusiikkia jazziin yhdistelev\xc3\xa4 kvartetti. Yhtyeen esikoislevy ZetaBoo julkaistiin vuonna 1997. Zetaboo on julkaissut kolme albumia, ja Saari on s\xc3\xa4velt\xc3\xa4nyt paljon kappaleita yhtyeelle. Tukholmassa asunut yhdysvaltalainen, vuonna 2009 kuollut David Wilczewski oli ly\xc3\xb6m\xc3\xa4soittaja Mongo Aaltosen lis\xc3\xa4ksi yhtyeen s\xc3\xa4\xc3\xa4nn\xc3\xb6llinen erikoisvieras._NEWLINE_Vuonna 1998 nimell\xc3\xa4 Johnny Island Saari perusti yhdess\xc3\xa4 DJ-rumpali Teppo M\xc3\xa4kysen kanssa Reuna-yhtyeen. My\xc3\xb6hemmin duoon liittyi \xc3\xa4\xc3\xa4ni-insin\xc3\xb6\xc3\xb6ri Teemu Korpip\xc3\xa4\xc3\xa4. Reuna on julkaissut albumin Smelly vuonna 2003. Yhtyeen musiikki on kokeilevaa elektronista musiikkia jazz- ja dub-vaikuttein. Yhtye pyrki my\xc3\xb6s tekem\xc3\xa4\xc3\xa4n musiikistaan rosoista ja viimeistelem\xc3\xa4t\xc3\xb6nt\xc3\xa4 vastapainona uuden jazzin hienostuneelle tyylille._NEWLINE_26. marraskuuta 2001 Saaren projekti Jarmo Saari Filmtet julkaisi albumin Filmtet \xe2\x80\x93 A tribute to Finnish cinema. Albumi koostui Saaren uudelleen sovittamista suomalaisen elokuvamusiikin klassikoista 1950-luvulta nykyaikaan, kuten "Akselin ja Elinan h\xc3\xa4\xc3\xa4valssi", "Sinua, sinua rakastan" sek\xc3\xa4 elokuvien Talvisota ja Rukaj\xc3\xa4rven tie teemoista. Albumilla soittaneeseen septettiin kuuluivat Saaren lis\xc3\xa4ksi muun muassa Pepa P\xc3\xa4ivinen ja Seppo Kantonen. Levy oli jazzpainotteinen, ja alun perin sen pitikin ilmesty\xc3\xa4 Blue Note -levymerkill\xc3\xa4. Levy julkaisi kuitenkin lopulta EMI Finland._NEWLINE_2006 Saari ryhtyi esitt\xc3\xa4m\xc3\xa4\xc3\xa4n s\xc3\xa4velt\xc3\xa4mi\xc3\xa4\xc3\xa4n omia ja suomalaisten runoilijoiden tekstej\xc3\xa4. Trubamolli-duon toinen j\xc3\xa4sen on Suomen Kansallisoopperan harpisti Laura Hynninen.\n_START_SECTION_\nJarmo Saari Solu\n_START_PARAGRAPH_\nVuonna 2000 Saari esiintyi vihdoin ensimm\xc3\xa4isen kerran sooloartistina. H\xc3\xa4n julkaisi ensimm\xc3\xa4isen soololevyns\xc3\xa4 kuitenkin vasta vuonna 2004 nelj\xc3\xa4n vuoden valmistelun j\xc3\xa4lkeen. Projekti ja esikoisalbumi olivat nimelt\xc3\xa4\xc3\xa4n Solu. Levyn ainoa instrumentti on Saaren s\xc3\xa4hk\xc3\xb6kitara, jonka \xc3\xa4\xc3\xa4ni\xc3\xa4 h\xc3\xa4n oli muokannut efektilaitteilla ja tietokoneella. Levyll\xc3\xa4 sijaa saavat my\xc3\xb6s tavallisesti virhe\xc3\xa4\xc3\xa4nin\xc3\xa4 pidetyt s\xc3\xa4r\xc3\xa4hdykset ja naksahdukset. Saari sanookin, ett\xc3\xa4 h\xc3\xa4nelle "rosoisuus on kaunista". Albumi poiki Saarelle keikkoja ymp\xc3\xa4ri Pohjoismaita ja Eurooppaa. Keikoilla Saari esiintyy instrumentteinaan muun muassa kitara, theremin, vokooderi, erilaisia harppuja ja sampleri sek\xc3\xa4 apunaan \xc3\xa4\xc3\xa4nimies ja valotaiteilija._NEWLINE_22. maaliskuuta 2007 Saari julkaisi toisen Solu-albuminsa The Making of LOVE. Toukokuun lopussa Saaren Solu esiintyi kahdesti Tokiossa, Japanissa. Kolmas Solu-albumi Next of Kin julkaistiin 20. elokuuta 2008. Se sis\xc3\xa4lt\xc3\xa4\xc3\xa4 Tero Saarinen Companyn samannimiseen tanssiteokseen s\xc3\xa4velletty\xc3\xa4 musiikkia. Levyll\xc3\xa4 Saari soittaa kitaran lis\xc3\xa4ksi useita muita soittimia, kuten lasiharppua ja viola da gambaa, ja k\xc3\xa4ytt\xc3\xa4\xc3\xa4 sampleja muun muassa luonnon, kodinkoneiden ja lelujen \xc3\xa4\xc3\xa4nist\xc3\xa4.\n_START_SECTION_\nJarmo Saari Republic\n_START_PARAGRAPH_\nSaari perusti vuonna 2012 kolmen rumpalin ja itsens\xc3\xa4 muodostaman superkokoonpanon, jonka esikoislevy ilmestyi kev\xc3\xa4\xc3\xa4ll\xc3\xa4 2014. Sami Kuoppam\xc3\xa4ki, Olavi Louhivuori ja Abdissa "Mamba" Assefa ovat maamme arvostetuimpia, monipuolisimpia ja ty\xc3\xb6llistetyimpi\xc3\xa4 ly\xc3\xb6m\xc3\xa4soittajia. Jarmo Saari Republic-keikoilla ovat lavalla vierailleet my\xc3\xb6s solistit Sam Huber ja Tommy Lindgren. Levyll\xc3\xa4 esiintyv\xc3\xa4t my\xc3\xb6s Johanna Iivanainen, Rolling Stones -yhtyeen saksofonisti Tim Ries sek\xc3\xa4 mm. Jarmo Saaren lapset. Debyyttialbumi sai Emma-ehdokkuuden 2015 tammikuussa.\n_START_SECTION_\nMuut projektit\n_START_PARAGRAPH_\nMuita yhtyeit\xc3\xa4 ja artisteja, joiden kanssa Saari on tehnyt yhteisty\xc3\xb6t\xc3\xa4, ovat muun muassa Don Huonot, jonka kiertuekitaristina h\xc3\xa4n soitti vuosina 1998\xe2\x80\x932003, sek\xc3\xa4 soolouralle yhtyeest\xc3\xa4 siirtynyt Kalle Ahola, Tuomari Nurmio, Anna-Mari K\xc3\xa4h\xc3\xa4r\xc3\xa4n orkesteri, Perko-Pyysalo Poppoo, Jukka Perko Avara, Emma Salokoski, Fat Beat Sound System, The JP\'s, Susanna Haavisto, Esko Salminen, Pekka Lehti, Pepe Deluxe, Rajaton, Meta4 sek\xc3\xa4 Olympia-orkesteri._NEWLINE_Saari on s\xc3\xa4velt\xc3\xa4nyt musiikkia my\xc3\xb6s big bandeille: Vuonna 2000 \xc3\xa4\xc3\xa4nitettiin Espoo Big Bandin tilaama teos "Neandertal Grooves", jonka solistina toimi ly\xc3\xb6m\xc3\xa4soittaja Trilok Gurtu. Teos esitettiin vuonna 2002 Espoon April Jazz -festivaaleilla. UMO Jazz Orchestralle h\xc3\xa4n on s\xc3\xa4velt\xc3\xa4nyt teoksen "Jukola" sek\xc3\xa4 sovittanut Miles Davisin kappaleet "Fast track / Come get it" yhtyeen albumille Electrifying Miles. Lis\xc3\xa4ksi Saari on s\xc3\xa4velt\xc3\xa4nyt kamari-, orkesteri- sek\xc3\xa4 kuoromusiikkia esimerkiksi kokoonpanoille Meta4, Tapiolan Kuoro, Dominante ja Rajaton sek\xc3\xa4 tehnyt musiikkia Simo Halisen, Mika Kaurism\xc3\xa4en ja Saara Saarelan elokuviin sek\xc3\xa4 Hanna Maylettin elokuvaan Kiltit tyt\xc3\xb6t._NEWLINE_Saari sai Suomi-palkinnon 2012 taiteellisesta toiminnasta.'